Jhb-burgemeester klop by AfriForum aan oor korrupsieAdv. Gerrie Nel en Herman Mashaba. Foto: Verskaf. Herman Mashaba, burgemeester van Johannesburg, het by AfriForum se privaatvervolgingseenheid aangeklop vir hulp in verband met korrupsiesake in Johannesburg. Natasha Venter, mediaskakelbeampte van AfriForum, het aan Maroela Media gesê die vergadering tussen die partye is Donderdagmiddag by Mashaba se kantore in Johannesburg gehou. “Van AfriForum se kant af het Gerrie Nel, hoof van AfriForum se privaatvervolgingseenheid, en Monique Taute, hoof van AfriForum se teenkorrupsie-eenheid, die vergadering met Mashaba bygewoon,” het Venter gesê. Mashaba het die eenheid tydens die vergadering gevra om by korrupsiesake in te gryp wat klaarblyklik al jare lank sloer of waar persone eenvoudig nie vervolg word nie. Nel het gesê die Nasionale Vervolgingsgesag (NVG) versuim sy plig indien korrupsiesake met voldoende meriete vir vervolging vir jare lank sloer en die persone nie vervolg word nie. “Niemand behoort bo die reg geag te word nie en AfriForum is vasbeslote om toe te sien dat gelykheid voor die reg geskied. Die privaatvervolgingseenheid sal na enige saak kyk wat Mashaba en sy administrasie na ons verwys en indien ons bevind dat daar prima facie-bewyse is om suksesvol te vervolg, sal ons privaat vervolging instel,” het Nel afgesluit.